
Sorstalanok. Esszé az örökségekről

Szélsőséges történeti pillanatokban a társadalom kiveti magából tagjait, kizárja őket a közös elbeszélésből, a csoportos identitásból. Ilyen helyzetbe kényszerítette a holokauszt a zsidóságot. E hazátlanság tapasztalata öröklődik a túlélők utódaira, amíg csak nem sikerül új identitást, személyes történetet alkotniuk az elveszett helyett.
Jelen dolgozat vizsgálódása arra irányul, hogy felmutassa, milyen önéletírási stratégiák különböztethetőek meg az első-, másod- és harmadgenerációs túlélők között. Másszóval arra, miként oldható fel az esztétikum által a trauma, visszaszerezhető-e művészi eszközökkel a sors, az önazonosság.
A második generációs túlélő Hajas Tibor a dolgozat epicentruma; életműve a magyar neoavantgárd kivételesen sűrű teljesítménye. Hajas művészetét, életművét elsősorban a Kertész Imréével ütköztetem, de kitekintek olyan újraírók tapasztalataira is, mint Jean Améry vagy György Péter. Velük állítom szembe személyes-családi tapasztalatom, a lappangó trauma, az identitás nélküli múlt nehézségeit vizsgálva ezzel.



